b'\n_START_ARTICLE_\nLedolomilec\n_START_PARAGRAPH_\nLedolomilec je ladja, posebej izdelana za plovbo po morju, ki je ve\xc4\x8dino \xc4\x8dasa prekrito z ledom. Pluje prete\xc5\xbeno v severnih morjih in okoli Antarktike. Danes se ledolomilci najve\xc4\x8d uporabljajo za raziskovalne namene (geolo\xc5\xa1ka, vulkanolo\xc5\xa1ka, biolo\xc5\xa1ka, oceanografska raziskovanja) in za prevoz tovora, \xc4\x8dedalje ve\xc4\x8d pa jih uporabljajo v turisti\xc4\x8dne namene (tu prednja\xc4\x8di predvsem Rusija)._NEWLINE_Ledolomilci so zgrajeni iz jekla, ki meri v debelino kar nekaj centimetrov in je posebej oja\xc4\x8dano na premcu in vzdol\xc5\xbe celotnega trupa ladje v vi\xc5\xa1ini gladine vode. Trup ladje, \xc5\xa1e posebej premec, mora namre\xc4\x8d zdr\xc5\xbeati izredno velike sile in pritiske zaradi velike debeline ledu, ki ga mora prebijati. \xc5\xa0e posebej to velja za led, ki je pod vodno gladino. Ta lahko dose\xc5\xbee globino tudi do \xc5\xa1estih metrov._NEWLINE_Zna\xc4\x8dilnost ledolomilcev je, da so opremljeni s helikopterji. Ti skrbijo za logisti\xc4\x8dno podporo raziskovalcev in znanstvenikov, pa tudi za re\xc5\xa1evanje. Vsi ledolomilci so opremljeni z visoko kakovostnimi navigacijskimi sistemi. Podro\xc4\x8dja, po katerih te ladje plujejo, so namre\xc4\x8d samotna in zelo oddaljena od naseljenih obmo\xc4\x8dij._NEWLINE_Najve\xc4\x8dji proizvajalci oziroma lastniki ledolomilcev so Zdru\xc5\xbeene dr\xc5\xbeave Amerike in Rusija.'